Komisjoni määrus (EMÜ) nr 2967/85,

24. oktoober 1985,

millega kehtestatakse ühenduse searümpade liigitusskaala üksikasjalikud rakenduseeskirjad

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 29. oktoobri 1975. aasta määrust (EMÜ) nr 2759/75 [1] sealihaturu ühise korralduse kohta, viimati muudetud määrusega (EMÜ) nr 2966/80, [2] eriti selle artiklit 2 ja artikli 4 lõiget 6,

võttes arvesse nõukogu 13. novembri 1984. aasta määrust (EMÜ) nr 3220/84, [3] millega määratakse kindlaks ühenduse searümpade liigitusskaala, eriti selle artikli 5 lõiget 1,

ning arvestades, et:

tuleks kehtestada määruse (EMÜ) nr 3220/84 üksikasjalikud rakenduseeskirjad, eelkõige selle ühtset kohaldamist tagavad meetmed;

sõnaga "mass" tähistatakse jahutatud rümba massi; see arvutatakse kindlaksmääratava ümberarvestusteguri kohaldamisega kaalumistulemusele; see tegur võib varieeruda sõltuvalt ajast, mis jääb sea kõri avamise ja kaalumise vahele; seetõttu tuleb lubada eespool nimetatud teguri kohandamist;

rümpade tailihasisaldust hinnatakse kinnitatud liigitusmeetoditega; kinnitada võib vaid statistiliselt tõestatud hindamismeetodeid; hindamismeetodite kinnitamisel lähtutakse hinnangu vastavusest lubatud maksimaalsele statistilisele veale, mis tuleks täpsustada;

rümpade märgistamine on, ilma et see mõjutaks määruse (EMÜ) nr 3220/84 artikli 4 lõike 2 kohaldamist, kohustuslik; turu läbipaistvuse suurendamiseks tuleks kehtestada rümpade märgistamise ja identifitseerimise üksikasjalikud eeskirjad, nähes samas ette teatud tingimustel lubatavad kõrvalekalded;

käesolevas määruses sätestatud meetmed on kooskõlas sealihaturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Käesoleva määrusega kehtestatakse määruse (EMÜ) nr 3220/84 (millega määratakse kindlaks ühenduse searümpade liigitusskaala) üksikasjalikud rakenduseeskirjad.

Artikkel 2

1. Määruse (EMÜ) nr 3220/84 artikli 2 lõike 2 teises lõigus viidatud jahutatud rümba mass saadakse, kui soojast massist, mis on registreeritud hiljemalt 45 minutit pärast sea kõri avamist, arvestatakse maha 2 %.

2. Kui mõni tapamaja ei suuda sea kõri lõikamise ja kaalumise 45-minutilist ajavahemikku enamasti järgida, võib asjaomase liikmesriigi pädev asutus lubada seda ajavahemikku pikendada tingimusel, et lõikes 1 nimetatud 2,0 % suurust mahaarvestust vähendatakse 0,1 protsendipunkti võrra iga selle lõpust möödunud täiendava veerandtunni kohta.

3. Erandina lõigetest 1 ja 2 võib jahutatud rümba massi arvutada varem kindlaksmääratud absoluutkaaluvähenduste skaala järgi, mille liikmesriigid on kehtestanud kooskõlas oma seakarjade omadustega ning teatanud komisjonile. Selliste skaalade kasutamine kinnitatakse määruse (EMÜ) nr 2759/75 artiklis 24 sätestatud korras, juhul kui üksikkaaluklasside vähendused vastavad võimalikult suures osas lõigetest 1 ja 2 tulenevatele vähendustele.

Artikkel 3

1. Tailihasisalduse hindamismeetod kinnitatakse liigitusmeetodina määruse (EMÜ) nr 3220/84 artikli 2 lõike 3 tähenduses vaid juhul, kui:

- see põhineb asjaomase riigi või piirkonna sealihatoodangu representatiivsel valimil, mis koosneb vähemalt 120 rümbast, mille tailihasisaldus on kindlaks tehtud kas otseselt kooskõlas määruse (EMÜ) nr 3220/84 artikli 2 lõike 3 esimese lõiguga või samaväärse mõjuga riiklike dissekteerimismeetoditega ja

- selle määratlustegur on suurem kui R2 = 0,64.

2. Liigitusmeetodite kinnitamise tingimuseks on ka hinnangu jäägi standardviga alla Se = 2,5.

3. Liikmesriigid teavitavad komisjoni liigitusmeetoditest, mida nad soovivad oma territooriumil kohaldamiseks kinnitada, näidates põhimõtted, millel need rajanevad ning tailihaprotsendi arvutusmeetodid, sealhulgas selleks kasutatava riikliku dissekteerimismeetodi ja määruse (EMÜ) nr 3220/84 artikli 2 lõike 3 esimese lõiguga kehtestatud dissekteerimismeetodi omavahelise vastavuse.

Liigitusmeetodite kohaldamine liikmesriigi territooriumil kinnitatakse määruse (EMÜ) nr 2759/75 artiklis 24 sätestatud korras.

4. Liigitusmeetodeid tuleb kõikides üksikasjades kohaldada vastavalt kirjeldusele, mida sisaldab ühenduse otsus, millega need kinnitatakse.

Artikkel 4

1. Ilma et see mõjutaks määruse (EMÜ) nr 3220/84 artikli 4 lõike 2 kohaldamist, märgitakse searümpadele suurtäht, mis tähistab rümba klassi nimetatud määruse artikli 3 lõigetes 2 ja 3 esitatud skaalal, või hinnanguline tailihaprotsent nimetatud määruse artikli 4 lõike 1 järgi, ning vajaduse korral mis tahes muud vajalikuks peetavad üksikasjad. Tähed või numbrid peavad olema vähemalt kahe sentimeetri kõrgused. Märgistamisel võib kasutada mürgitut, kustutamatut ja kuumakindlat tinti või muud püsiva märgistuse viisi, mille on eelnevalt kinnitanud riigi pädevad asutused.

2. Poolrümpadel kantakse märgistus tagakoodi või singi nahale.

3. Märgistusena on lubatud ka etikett, mis on kinnitatud nii, et seda ei saa rikkumata eemaldada.

Artikkel 5

Määruse (EMÜ) nr 3220/84 artikli 4 lõikes 2 täpsustatud juhul identifitseeritakse searümbad püsivate vahenditega ühekaupa.

Artikkel 6

Liikmesriigid võtavad meetmeid, mida nad peavad vajalikuks käesoleva määruse kohaldamise tagamiseks oma territooriumil, ning teavitavad komisjoni võetud meetmetest esimesel võimalusel.

Artikkel 7

Käesolev määrus jõustub 1. novembril 1985.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 24. oktoober 1985

Komisjoni nimel

asepresident

Frans Andriessen

[1] EÜT L 282, 1.11.1975, lk 1.

[2] EÜT L 307, 18.11.1980, lk 5.

[3] EÜT L 301, 20.11.1984, lk 1.

--------------------------------------------------